b'\n_START_ARTICLE_\nM\xc3\xa5ns Groundstroem\n_START_PARAGRAPH_\nM\xc3\xa5ns Ivar \xc3\x85kesson \xe2\x80\x9dM\xc3\xa5sse\xe2\x80\x9d Groundstroem [gr\xca\x8andstr\xc3\xb6m] (s. 23. huhtikuuta 1949) on suomalainen basisti, studioteknikko ja musiikkituottaja. H\xc3\xa4n on toiminut \xc3\xa4\xc3\xa4nitt\xc3\xa4j\xc3\xa4n\xc3\xa4 noin 100 musiikkialbumilla ja tuottajana noin 70 albumilla. Valtaosan n\xc3\xa4ist\xc3\xa4 albumeista on julkaissut Love Records.\n_START_SECTION_\nVarhaisvaiheet\n_START_PARAGRAPH_\nGroundstroem varttui T\xc3\xb6\xc3\xb6l\xc3\xb6ss\xc3\xa4 ruotsinkielisess\xc3\xa4 sivistyneess\xc3\xa4 porvarisperheess\xc3\xa4. H\xc3\xa4net laitettiin jo ennen kouluik\xc3\xa4\xc3\xa4 pianotunneille, mutta h\xc3\xa4n ei klassisesta pianonsoitosta juuri innostunut. \xe2\x80\x9cMinulla ei ollut mink\xc3\xa4\xc3\xa4nlaista tatsia klassisen musiikin soittamiseen. Itse asiassa vihasin sit\xc3\xa4 terroria. Silloin.\xe2\x80\x9d Is\xc3\xa4 kuitenkin osti h\xc3\xa4nelle kitaran, ja Groundstroem p\xc3\xa4\xc3\xa4si \xe2\x80\x9ckapinoimaan nuorilla villitsev\xc3\xa4ll\xc3\xa4 rockilla\xe2\x80\x9d. H\xc3\xa4n soitti varhaisvuosinaan yhteiss\xc3\xa4 nimelt\xc3\xa4 Typhoons, Pems ja Roosters. Jo vuonna 1965 h\xc3\xa4n soitti puoliammattimaisesti ja p\xc3\xa4\xc3\xa4si seuraavana vuonna, 16-vuotiaana, levytt\xc3\xa4m\xc3\xa4\xc3\xa4n basistina. Ensilevytys oli Jukka Kuoppam\xc3\xa4en albumilla Mit\xc3\xa4 kansa haluaa.\n_START_SECTION_\nUra\n_START_PARAGRAPH_\nGroundstroem soitti per\xc3\xa4kk\xc3\xa4in kolmessa merkitt\xc3\xa4v\xc3\xa4ss\xc3\xa4 suomalaisessa rock-yhtyess\xc3\xa4, jotka olivat Blues Section sek\xc3\xa4 progressiivista rockia soittaneet Tasavallan Presidentti ja Wigwam. N\xc3\xa4ist\xc3\xa4 Blues Section oli Love Recordsin ensimm\xc3\xa4inen yhtye ja Wigwam viimeinen. Wigwamissa h\xc3\xa4n oli yhtyeen pitk\xc3\xa4aikaisin basisti (1974\xe2\x80\x932003)._NEWLINE_Vuodesta 1971 l\xc3\xa4htien Groundstroem tuli tunnetuksi my\xc3\xb6s musiikkituottajana ja \xc3\xa4\xc3\xa4nitt\xc3\xa4j\xc3\xa4n\xc3\xa4. H\xc3\xa4n tuotti albumeja mm. Jukka Toloselle, Jim Pembrokelle, Pekka Pohjolalle, Dave Lindholmille, Juice Leskiselle, Albert J\xc3\xa4rviselle, Muskalle, Maaritille sek\xc3\xa4 Hurriganesille ja Kasevalle. \xe2\x80\x9cSain tuotettavaksi useimmiten uusia artisteja. Jos onnistuin, seuraavan levyn tekij\xc3\xa4ksi palkattiin oikea ammattilainen. [\xe2\x80\xa6] Tuottaminen oli ensin ennen kaikkea k\xc3\xa4yt\xc3\xa4nn\xc3\xb6llist\xc3\xa4 \xe2\x80\x93 suunnittelemista, aikatauluttamista, valvomista. V\xc3\xa4hitellen yritin ottaa musiikillisen roolin, kannustajan ja jopa makutuomarin.\xe2\x80\x9d Punkin ja _NEWLINE_uuden aallon esiinmarssin my\xc3\xb6t\xc3\xa4 h\xc3\xa4n ei en\xc3\xa4\xc3\xa4 kuitenkaan ollut rytmimusiikin alalla \xe2\x80\x9ckuuminta kamaa\xe2\x80\x9d, ja h\xc3\xa4n vaihtoi alaa _NEWLINE_1980-luvulla kouluttautumalla kokiksi, miss\xc3\xa4 ty\xc3\xb6ss\xc3\xa4 h\xc3\xa4n toimi viiden vuoden ajan._NEWLINE_Kokin ty\xc3\xb6t Groundstroem joutui j\xc3\xa4tt\xc3\xa4m\xc3\xa4\xc3\xa4n 1990-luvun alussa psoriasiksen vuoksi. Taudin vuoksi h\xc3\xa4nen k\xc3\xa4siens\xc3\xa4 iho hilseilee voimakkaasti. Tuossa vaiheessa h\xc3\xa4n palasi musiikkituottajaksi sek\xc3\xa4 soittajaksi, sopivasti kun Tasavallan Presidentti ja Wigwam j\xc3\xa4lleen aktivoituivat. H\xc3\xa4n jatkoi soittamista vuoteen 2004 asti, jolloin j\xc3\xa4tt\xc3\xa4ytyi sairausel\xc3\xa4kkeelle psoriasiksen pahennuttua._NEWLINE_Vuonna 2007 Groundstroemille my\xc3\xb6nnettiin valtion taiteilijael\xc3\xa4ke. Viime vuosina Groundstroem on ollut mukana entisist\xc3\xa4 Wigwam-j\xc3\xa4senist\xc3\xa4 ja muista vierailijoista koostuvassa Wigwam Revisited -kokoonpanossa. Lis\xc3\xa4ksi h\xc3\xa4n on edelleen esiintynyt harvakseltaan \xc3\xa4\xc3\xa4nitt\xc3\xa4j\xc3\xa4n ja tuottajan roolissa eri artistien julkaisuissa._NEWLINE_Akipekka Alanko esitt\xc3\xa4\xc3\xa4 Groundstroemia elokuvassa Love Records \xe2\x80\x93 Anna mulle Lovee ja Niklas Groundstroem Itkisitk\xc3\xb6 onnesta? -kuunnelmassa.'